text: Aragonès i Ximo Puig s'emplacen a continuar cooperant per assolir interessos compartits
  El vice-president català constata sintonia amb el president valencià en la lluita per l'harmonització fiscal
  El president de la Generalitat Valenciana, Ximo Puig, i el vice-president Generalitat de Catalunya, Pere Aragonès, han coincidit en la voluntat de seguir cooperant per assolir interessos compartits entre l'administració catalana i la valenciana, com és el cas del corredor mediterrani. Fonts del Departament de Vice-presidència han explicat que en la reunió d'avui han constatat la seva lluita contra el desequilibri fiscal, tant a la Unió Europea com dins de l'estat espanyol, per tal d'impedir la competència deslleial dels territoris que rebaixen la tributació de les grans fortunes per tal de captar-ne.
  Segons aquestes fonts, Aragonès i Puig s'han intercanviat el pla per a la reactivació econòmica i protecció social de la Generalitat de Catalunya i el document de treball de l'estratègia valenciana per la recuperació i han abordat tant la pandèmia de la covid-19 als respectius territoris com la situació política catalana, qüestió sobre la qual han contrastat "opinions clarament diferenciades". Així mateix, han expressat la voluntat dels dos governs de proposar i gestionar els Fons Europeus de Reconstrucció.